Eelmisel nädalal sai Jõgevamaal Mokko talu pidav Külliki Alekand kohalikult omavalitsuselt ootamatu kirja - aastasadu kehtinud talunimi tuleb nüüd Mokoks muuta, sest liigne K-täht on pinnuks silmas nii maa-ametile kui ka eesti keele instituudile. „Mokko nimi ei sobi, sest see ei vasta kehtivatele õigekirjareeglitele. Sobiv oleks Moko," seisab kirjas, mille kohaselt nõuavad nimemuutmist ruumiandmete ja kohanimede seadused ning kohanimede eestistamise kord. Nimelt on maa-amet loonud elektroonilise süsteemi, mis filtreerib välja muutmist vajada võivad nimed - kokku on neid ligi 30 000. Seejärel saadab maa-amet teate omavalitsusele, kes omakorda teatab maaomanikku.